**Høringssvar til budget 2025 fra Familierådgivningscentret**

**Familierådgivningscentret:**

Vi henviser til omstillings- og reduktionskataloget, der lægger op til reduktion på en stilling (0,9 medarbejdere) i Familierådgivningscentret i 2025 og frem. Vi er enige i de konsekvenser, der allerede er fremlagt i kataloget;
*”En reduktion i antallet af en stilling vil medføre flere sager pr. rådgiver og ligeledes overstige det anbefalede normtal fra Dansk Socialrådgiverforening. Således vil det kunne påvirke arbejdsmiljøet i Familierådgivningscentret negativt.”*

Generelt på området opleves der en større kompleksitet i sagerne, der øger tidsforbruget i den enkelte sag og en større kontaktflade, der kræver øget kontakt og koordinering med samarbejdspartnere og familierne. Det ses, at besparelserne kan have direkte indflydelse på arbejdet i Familierådgivningscentret, da besparelserne kan medføre mere komplekse og udgiftstunge sager, der vil blive fordelt på færre rådgivere. Dette vil unægtelig påvirke kvaliteten af sagsbehandlingen herunder kontakten med familierne, børnene og de unge.

Barnets lov trådte i kraft 1. januar 2024. Loven medfører blandt andet, at børn ned til 10-års alderen har partsbeføjelser i egen sag, og der er markant øget fokus på inddragelse af børn og unge, hvilket stiller større krav til rådgiver og sagsbehandlingen generelt. Der er lavet en toårig implementeringsplan, og alle tiltag er endnu ikke fuld implementeret, hvilket fortsat kræver ekstra tid og ressourcer for den enkelte rådgiver.

Der er en markant stigning i underretninger, og kompleksiteten i disse er større end tidligere. Fra d. 1.1.2023 - 31.12. 2023 indgik der 1176 underretninger, hvoraf 59 af disse var underretninger om vold og overgreb modtaget fra offentligt ansatte. Underretninger om vold og overgreb fra private er ikke med i denne statistik, hvormed det samlede antal ligger højere end 59.

Fra 1.1.2024 - 31.8.2024 er der på nuværende indgået 848 underretninger, hvoraf 48 af disse er underretninger om vold og overgreb fra offentligt ansatte. Underretninger om vold og overgreb fra private er ikke med i denne statistik, hvormed det samlede antal ligger højere end 48.

Der ses at være øgede krav fra omverden fx Ankestyrelsen, Ungdomskriminalitetsnævnet, henvendelser fra og udtalelser til Familieretshuset mv. Derudover ses der en stigning i interesseorganisationernes anmodninger om aktindsigter på vegne af tidligere anbragte. Disse udefra kommende faktorer er medvirkende til at øge arbejdspresset blandt rådgiverne.

Der ses fortsat en øget stigning af salg og indtag af forskellige opioider samt kontakt til det kriminelle miljø blandt unge, som de ikke selv er i stand til at komme ud af. Dette kræver i højere grad en viden herom, samt hurtig indsats for at undgå en eskalering, der kan føre til mere indgribende og derved dyrere indsatser.

Der opleves ligeledes flere sager med massiv skolevægring, som fordrer en bredere koordineret indsats.

Skolevægring er efterhånden en landsdækkende udfordring, og vi har generel begrænset viden herom. Dette leder til, at vi til tider famler lidt i blinde, når vi hører om skolevægring. Skolevægring er en problemstilling, som kræver en meget tæt og koordineret indsats og opfølgning blandt forvaltning, skole og forældre. Skolevægring kan ikke afvente, at vi holder opfølgning hvert halve år, men der er ikke tid til at følge op oftere og derfor bliver problemet ofte af meget langvarig karakter over mange år. Endvidere kan man forudse at udgifterne til tabt arbejdsfortjeneste forventeligt vil stige som følge af for få ressourcer til opfølgning og at lave planer med skolerne i disse sager.

Den nye lovgivning medførte desuden ændret platform i DUBU, og der kommer fortsat nye moduler og opdateringer, som fortsat kræver undervisning og oplæring af rådgiverne.

Med baggrund i ovenstående vurderes det, at sker der en reduktion i antallet af socialrådgivere i Familierådgivningscenteret i Syddjurs kommune, vil det medføre et endnu større arbejdspres på rådgiverne. Erfaring fra tidligere viser, at når arbejdspresset øges, kan det føre til dårligt arbejdsmiljø, forringet kvalitet i sagsbehandlingen og sygemeldinger. Sygemeldinger, som både er dyre for Syddjurs kommune, men som også kan medføre manglende kontinuitet i sagsbehandlingen. Netop Barnets lov lægger i høj grad op til krav om kontinuitet og stabilitet i sagsbehandlingen. Dette kan reduceres ved at kigge alvorligt på medarbejdernes generelle trivsel.

Endvidere kan et øget arbejdspres betyde, at der ikke er tid til godt forebyggende og fagligt arbejde, som derfor kan ende med flere og længerevarende støttende indsatser og dermed betyde en større økonomisk udgift for Syddjurs kommune.

Slutteligt ser vi således, at besparelserne på nuværende tidspunkt for Familierådgivningscenteret vil forringe vores muligheder for at følge lovgivningen og løse kerneopgaverne tilfredsstillende.

**Center for Børn, Unge og Familier:**

Vi henviser til omstillings- og reduktionskataloget, der lægger op til reduktion af en stilling i 2025 i Center for Børn, Unge og Familier (CBUF).

CBUF har gennem de seneste par år været igennem store besparelser, hvor et større antal medarbejdere er ophørt i deres stillinger. Familierådgivningscentret (FRC) ser, at der er ventetid på opstart af støttende indsatser, hvilket har en konsekvens for de familier, børn og unge, hvor der er et behov for særlig støtte. Der er risiko for, at familier, børn og unge, der er indstillet til et paragraf 30 forløb i CBUF (en tidlig forebyggende indsats) grundet en afgrænset problemstilling, kan opleve, at problemerne eskalerer og bliver mere komplekse, fordi støtten ikke opstartes i tide. Dette kan betyde, at sagerne skal afdækkes nærmere og dermed sendes til en afdækning jf. § 19 i Barnets lov, som er mere ressourcekrævende for FRC og mere indgribende for familierne.

Jf. Barnets Lov § 2, stk. 3 skal støttende indsatser iværksættes hurtigst muligt, for netop at undgå, at en mindre problemstilling udvikler sig og kommer til at kræve en mere længerevarende indsats. Når der er lang ventetid på støttende indsatser, lever vi ikke op til de nye krav jf. Barnets Lov.

En yderligere reduktion vil betyde, at problemstillingerne i familierne kan vokse sig endnu større, hvilket kan have den konsekvens, at en støttende indsats i CBUF ikke længere er tilstrækkelig, men at der er behov for en mere indgribende og dyrere foranstaltning - f.eks. anbringelse eller dyrere eksterne leverandører.

På vegne af rådgiverne i Familierådgivningscentret